

07.12..2021.

**ЗАКОН ПРОПИСУЈЕ ПОТПИСИВАЊЕ УГОВОРА О ИСПОРУЦИ ТОПЛОТНЕ ЕНЕРГИЈЕ СА КРАЈЊИМ КОРИСНИЦИМА**

Јавно комунално предузеће „Грејање“, као и све топлане и предузећа у Србији која обављају делатност снабдевања топлотном енергијом, добило је допис потпредседнице Владе Републике Србије и министарке рударства и енергетике Зоране Михајловић у коме се указује на обавезу закључивања писаног уговора са крајњим купцима.

Чланом 361. Закона о енергетици прописани су основни елементи уговора о снабдевању топлотном енергијом, које је Јавно комунално предузеће „Грејање“, закључно са јануаром 2017. године, послало свим својим корисницима. Уговори су сукцесивно слати препорученом поштом на кућне адресе 12.000 корисника даљинског система грејања.

Садржај уговора су припремиле стручне службе Градске управе града Панчева уз асистенцију стручних служби ЈКП „Грејање“ и у напомени на крају Уговора је назначено да корисник потписане примерке треба да врати у року од четрнаест дана на адресу ЈКП „Грејање“ Панчево, што је учинило око 30 одсто корисника.

**ЈКП „Грејање“ подсећа све своје кориснике који још увек нису потписали уговоре о испоруци топлотне енергије на ову законску обавезу. Потписивање уговора је формализација већ постојећег уговорног односа насталог самим почетком испоруке топлотне енергије.**

**Уговор се може потписати на писарници ЈКП „Грејање“, Цара Душана 7 Панчево, а образац уговора се може наћи и на сајту Предузећа www.grejanje-pancevo.co.rs. Потписани Уговори се могу доставити лично или поштом, а након што се они овере и евидентирају у ЈКП „Грејање“, један примерак ће бити послат кориснику.**